
Ανακοίνωση Παρουσίασης Διπλωματικής Εργασίας

Ο φοιτητής του τμήματος ΗΜΜΥ κος Κωνσταντίνος Τσιάτσιος (ΤΗ20467) θα παρουσιάσει τη διπλωματική του εργασία με τίτλο: 

«Μελέτη, υλοποίηση και επικύρωση ελεγκτή για υβριδικό πολυεπίπεδο μετατροπέα συνεχούς τάσης»

Η παρουσίαση θα πραγματοποιηθεί την Τετάρτη 21/10/2026 στις 11.30π.μ. μέσω Τηλεδιάσκεψης, στον ακόλουθο σύνδεσμο:
https://meet.google.com/ebj-skxm-oar

Ακολουθεί η περίληψη της εργασίας:
Η παρούσα διπλωματική εργασία επικεντρώνεται στη μελέτη, την ανάπτυξη και την επικύρωση συστήματος ελέγχου για έναν υβριδικό πολυεπίπεδο μετατροπέα DC/DC υποβιβασμού τάσης. Η εξεταζόμενη τοπολογία αποτελείται από δύο πολυεπίπεδους βραχίονες, οι οποίοι λειτουργούν εναλλάξ, επιτρέποντας τη μεταφορά ενέργειας από την είσοδο προς την έξοδο. Η μετάβαση μεταξύ των βραχιόνων πραγματοποιείται μέσω κατάλληλου συντονισμού των ημιαγωγικών στοιχείων και βοηθητικών κυκλωμάτων βραχυκύκλωσης, τα οποία δημιουργούν συνθήκες μηδενικού ρεύματος για την ασφαλή σβέση των θυρίστορ.
Κύριος στόχος της εργασίας είναι η ανάπτυξη ενός ελεγκτή που εξασφαλίζει την ορθή ακολουθία λειτουργίας του μετατροπέα, τον συγχρονισμό των μεταγωγών και την εξισορρόπηση των τάσεων των πυκνωτών των υπομονάδων. Αρχικά, πραγματοποιήθηκε η μοντελοποίηση του μετατροπέα και η ανάπτυξη του συστήματος ελέγχου στο περιβάλλον MATLAB/Simulink, όπου εξετάστηκε η συμπεριφορά του υπό διαφορετικές συνθήκες λειτουργίας.
Στη συνέχεια, ο ελεγκτής υλοποιήθηκε στην αναπτυξιακή πλακέτα TI C2000 LAUNCHXL-F28379D, με χρήση του Embedded Coder. Η επικύρωσή του πραγματοποιήθηκε μέσω δοκιμών Hardware-in-the-Loop (HIL) με το σύστημα Typhoon HIL 402, επιτρέποντας τη συνεργασία του πραγματικού ελεγκτή με ένα μοντέλο του μετατροπέα που εκτελείται σε πραγματικό χρόνο, χωρίς την κατασκευή φυσικού πρωτοτύπου ισχύος.
Η αξιολόγηση των αποτελεσμάτων προσομοίωσης και HIL επιβεβαίωσε την ορθή ακολουθία μεταγωγών, την εναλλασσόμενη λειτουργία των βραχιόνων και τη δυνατότητα ρύθμισης της τάσης εξόδου, τεκμηριώνοντας τη λειτουργικότητα του αναπτυγμένου συστήματος ελέγχου και της συνολικής συμπεριφοράς του μετατροπέα.

